Αμπράμ Μπεζικόβιτς

Ο Αμπράμ Σαμόιλοβιτς Μπεζικόβιτς (αγγλ. Abram Samoilovitch Besicovitch ή Besikovitch, ρωσ. Абрам Самойлович Безикович, 23 Ιανουαρίου 1891 – 2 Νοεμβρίου 1970) ήταν Ρώσος μαθηματικός εβραϊκής καταγωγής, που σταδιοδρόμησε στην Αγγλία. Γεννήθηκε στο Μπερντιάνσκ, στις ακτές της Αζοφικής Θάλασσας, και οι γονείς του ήταν Καραΐτες Εβραίοι.Μαθηματική βιογραφία του Μπεζικόβιτς στο MacTutor History of Mathematics archiveBesicovitch «On Kakeyas Problem and a similar one», Math. Zeitschrift, τόμ. 27, έτος 1928, σελ. 312Besicovitch «On linear sets of points of fractal dimension», Math. Annalen, 1929 , Teil 2 

 Βίος και σταδιοδρομία 
Ο Μπεζικόβιτς σπούδασε με καθηγητή τον Αντρέι Μάρκοφ στο Κρατικό Πανεπιστήμιο της Αγίας Πετρούπολης, παίρνοντας από εκεί το διδακτορικό του το 1912. Στη συνέχεια άρχισε έρευνα στη θεωρία πιθανοτήτων. Με τον γάμο του το 1916 ασπάσθηκε τον Ορθοδοξο Χριστιανισμό. Διορίσθηκε το 1917 καθηγητής στο Πανεπιστήμιο του Περμ, όπου πέρασε τον Ρωσικό Εμφύλιο Πόλεμο, και το 1920 πήρε μια θέση στο Πανεπιστήμιο της Αγίας Πετρούπολης.

Το 1924 εξασφάλισε μια υποτροφία από το Ίδρυμα Ροκφέλερ και πήγε στην Κοπεγχάγη, όπου συνεργάσθηκε στις σχεδόν περιοδικές συναρτήσεις με τον εισηγητή αυτών Χάραλντ Μπορ. Μετά από μια επίσκεψή του στον Γκόντφρεϊ Χάρολντ Χάρντι στην Οξφόρδη, του δόθηκαν θέσεις στο Πανεπιστήμιο Λίβερπουλ το 1926 και στο Πανεπιστήμιο του Κέιμπριτζ το επόμενο έτος, την οποία και αποδέχθηκε.

Ο Μπεζικόβιτς παρέμεινε στο Πανεπιστήμιο του Κέιμπριτζ μέχρι τη συνταξιοδότησή του, έλαβε τη βρετανική υπηκοότητα και το 1950 έγινε ο κάτοχος της έδρας «Ράουζ Μπολ» των Μαθηματικών, στην οποία διαδέχθθηκε τον Λίτλγουντ. Μετά την αφυπηρέτησή του το 1958, περιόδευσε στις ΗΠΑ επί οκτώ έτη και μετά επέστρεψε στο Κέιμπριτζ, όπου απεβίωσε το 1970, σε ηλικία 79 ετών. 

Ο Μπεζικόβιτς εργάσθηκε κυρίως πάνω στις συνδυαστικές αρχές και σε θέματα στην πραγματική ανάλυση, όπως το πρόβλημα της βελόνας του Κακέγια και τη διάσταση Hausdorff-Besicovitch. Ο επιστήμονας άσκησε μεγάλη επίδραση στον οικονομολόγο Πιέρο Σράφφα μετά το 1940, την περίοδο που αμφότεροι ήταν εταίροι του Κολεγίου Τρίνιτυ του Κέιμπριτζ, καθώς και στον στατιστικολόγο Ντένις Λίντλεϋ, έναν από τους εισηγητές της μπεϋζιανής στατιστικής στο Ηνωμένο Βασίλειο.

 Τιμητικές διακρίσεις 
Το 1934 ο Μπεζικόβιτς εκλέχθηκε εταίρος της Βασιλικής Εταιρείας, από την οποία τιμήθηκε το 1952 με το Μετάλλιο Συλβέστερ.Αρχείο της Βασιλικής Εταιρείας Το 1950 βραβεύθηκε με το Μετάλλιο Ντε Μόργκαν της Μαθηματικής Εταιρείας του Λονδίνου. Επίσης, ο αστεροειδής 16953 Μπεζικόβιτς (Besicovitch), που ανακαλύφθηκε το 1998, ονομάσθηκε έτσι προς τιμή του Αμπράμ Μπεζικόβιτς.

Παραπομπές

 Εξωτερικοί σύνδεσμοι 
 John J. O'Connor και Edmund F. Robertson: Η βιογραφία του Α. Μπεζικόβιτς στο MacTutor History of Mathematics archive
 Ο Μπεζικόβιτς στο Mathematics Genealogy Project

Κατηγορία:Ρώσοι μαθηματικοί
Κατηγορία:Άγγλοι μαθηματικοί
Κατηγορία:Μαθηματικοί του 20ού αιώνα
Κατηγορία:Εβραίοι επιστήμονες
Κατηγορία:Βρετανοί Εβραίοι
Κατηγορία:Ρωσοεβραίοι
Κατηγορία:Απόφοιτοι του Πανεπιστημίου της Αγίας Πετρούπολης
Κατηγορία:Εταίροι της Βασιλικής Εταιρείας